ET Euroopa Liidu Teataja C 309/8

Euroopa Liidu toimimise lepingu artikli 114 lõike 5 kohane teatis – Taotlus lubada kehtestada ELi ühtlustamismeetmetest rangemaid siseriiklikke õigusakte

(EMPs kohaldatav tekst)

2011/C 309/07

1. Rootsi Kuningriik teavitas 17. mail 2011 oma taotlusest kehtestada siseriiklikud õigusaktid kaadmiumi sisaldavate väetiste turuleviimise suhtes. Rootsi Kuningriigis juba kehtib erand määrusest (EÜ) nr 2003/2003 väetiste kohta, (1) mis lubab Rootsi ametivõimudel keelata selliste väetiste turustamine, mille kaadmiumisisaldus on kõrgem kui 100 grammi ühe tonni fosfori kohta. Rootsi ametivõimude esitatud teatise eesmärk on saada luba kehtestada siseriiklikud meetmed, mis võimaldaksid langetada fosforväetistes lubatud kaadmiumisisalduse ülemmäära 46 grammini ühe tonni fosfori kohta.

2. Rootsi Kuningriigis kehtisid 1995. aasta alguses Euroopa Liiduga ühinedes õiguslikult siduvad piirväärtused mineraalväetiste kaadmiumisisalduse suhtes. Rootsi Kuningriigi ühinemisakti artikkel 112 ja XII lisa punkt 4 sätestavad, et direktiivi 76/116/EMÜ (2) artiklit 7 ei kohaldata väetiste kaadmiumisisalduse osas Rootsi Kuningriigi suhtes enne 1. jaanuari 1999. Direktiivi 76/116/EMÜ on hiljem muudetud direktiiviga 98/97/EÜ, (3) mis käsitleb kaadmiumi sisaldavate väetiste turustamist Austrias, Soomes ja Rootsis, ning mis muu hulgas lubab Rootsi Kuningriigil keelata oma territooriumil selliste väetiste turustamine, mis sisaldavad kaadmiumi suuremates kontsentratsioonides kui need, mis kehtisid riigis liitumise kuupäeval. See erand kehtis alates 1. jaanuarist 1999 kuni 31. detsembrini 2001.

3. 7. detsembril 2001 teatas Rootsi Kuningriik kehtivatest siseriiklikest õigusaktidest, mis kalduvad kõrvale direktiivist 76/116/EMÜ väetisi käsitlevate liikmesriikide õigusaktide ühtlustamise kohta. Pärast hoolikat kaalutlemist pikendati komisjoni 24. mai 2002. aasta otsusega 2002/399/EÜ (4) (väetiste maksimaalset lubatud kaadmiumisisaldust reguleerivate siseriiklike õigusaktide kohta, millest Rootsi Kuningriik on teatanud vastavalt EÜ asutamislepingu artikli 95 lõikele 4) erandit direktiivist 76/116/EMÜ kuni 31. detsembrini 2005.

4. 29. juunil 2005 esitas Rootsi Kuningriik taas avalduse säilitada määruse (EÜ) nr 2003/2003 (väetiste kohta) sätetest kõrvale kalduvad siseriiklikud sätted. Komisjoni 3. jaanuari 2006. aasta otsusega 2006/347/EÜ (5) lubati Rootsi ametivõimudel säilitada siseriiklikud meetmed, kuni ühtlustatud meetmed väetiste kaadmiumisisalduse kohta hakatakse ELi tasandil kohaldama. Kuigi töö on käimas, viibib õigusaktide vastuvõtmine ELi tasandil.

5. Siseriiklikud õigusaktid keelavad Rootsi Kuningriigi territooriumil selliste väetiste turustamise ja edastamise, mis kuuluvad tollitariifistiku numbrite 25.10, 28.09, 28.35, 31.03 ja 31.05 alla ning mille kaadmiumisisaldus on kõrgem kui 100 grammi ühe tonni fosfori kohta. Rootsi taotleb nende kontsentratsioonide langetamist 46 grammile ühe tonni fosfori kohta (mis vastab 20 mg kaadmiumile ühe kilogrammi P2O5 kohta).

6. ELi toimimise lepingu artikli 114 lõikes 5 on sätestatud, et kui pärast ühtlustamismeetme võtmist nõukogus või komisjonis liikmesriik peab vajalikuks ühtlustamismeetme võtmise järel ainuomaselt selles liikmesriigis ilmneva probleemi tõttu kehtestada keskkonna ja töökeskkonna kaitsega seotud uutel teaduslikel tõenditel põhinevaid siseriiklikke norme, teatab ta kavandatavatest normidest ja nende kehtestamise põhjustest komisjonile.

7. Komisjon kinnitab kõnealused siseriiklikud normid või lükkab need tagasi kuue kuu jooksul pärast teatamist, olles eelnevalt kindlaks teinud, kas need on või ei ole meelevaldse diskrimineerimise vahendid või liikmesriikidevahelise kaubanduse varjatud piirangud, ja kas need kujutavad või ei kujuta endast takistust siseturu toimimisele.

8. Rootsi ametivõimud põhjendavad oma taotlust, viidates Rootsi tehtud riskianalüüsile. Selles riskihindamises võetakse arvesse ELi kaadmiumi ja kaadmiumoksiidi riskianalüüsi, mis koostati vastavalt nõukogu määrusele (EMÜ) nr 793/93 (6) ja Euroopa Toiduohutusameti teaduslikule arvamusele toidus sisalduva kaadmiumi kohta (7). Rootsi riskianalüüs on avaldatud internetis aadressil: http://ec.europa.eu/enterprise/sectors/chemicals/documents/specific-chemicals/fertilisers/cadmium/risk-assessment_en.htm

9. Ametivõimude andmetel näitab uus riskihindamine vajadust piirata kokkupuudet kaadmiumiga, et kaitsta Rootsi elanikkonna tervist. Kaadmiumiga kokkupuute ulatus sõltub (põhiliselt taimse) toiduga tarbitud kaadmiumi hulgast ning seetõttu tuleks vähendada suurt kaadmiumisisaldust põllukultuurides. Rootsi põllumullad on üldiselt happelisemad kui Kesk-Euroopas ning selle eriomaduse tõttu on kaadmium taimedele lihtsamalt omastatav.

10. Siseriikliku piirväärtuse 100 grammi kaadmiumi ühe fosfori tonni kohta alandamise 46 grammile kaadmiumile ühe tonni fosfori kohta eesmärk on vähendada kaadmiumi ladestumist mulda ja selle omastamist põllukultuuride poolt ning lõpptulemusena piirata toidust saadava kaadmiumiga kokkupuute ohtu inimestele.

11. Seepärast peab Rootsi Kuningriik vajalikuks ELi toimimise lepingu artikli 114 lõike 5 kohaselt kehtestada siseriiklikud meetmed väetiste kaadmiumisisalduse vähendamiseks.

12. Käesolevat teatist hinnatakse kooskõlas määrusega (EÜ) nr 2003/2003 ja ELi toimimise lepingu artikli 114 lõikega 5. Komisjonil on teatatud meetmete heakskiitmiseks või tagasilükkamiseks aega 6 kuud, mille jooksul komisjon kontrollib, et need ei kujuta endast meelevaldse diskrimineerimise vahendit või kaubanduse varjatud piirangut ning et need ei põhjustaks siseturu toimimisele ülearuseid ja ebaproportsionaalseid tõkkeid.

13. Võimalikud märkused käesoleva teatise kohta saadetakse komisjonile 30 päeva jooksul alates käesoleva teatise avaldamisest. Arvesse ei võeta märkusi, mis on esitatud pärast kõnealust 30 päeva.

14. Lisateavet Rootsi teatise kohta saab aadressil: European Commission Directorate-General for Enterprise and Industry DG ENTR G/2 — Chemicals — Classification and Labelling, Specific Products, Competitiveness Mr Vincent Delvaux Tel +32 22958196 Faks +32 22950281 E-post: Entr-Chemicals@ec.europa.eu

(1) ELT L 304, 21.11.2003, lk 1.

(2) Asendatud määruse (EÜ) nr 2003/2003 artikliga 5.

(3) EÜT L 18,23.1.1999, lk 60.

(4) EÜT L 138, 28.5.2002, lk 24.

(5) ELT L 129, 17.5.2006, lk 24.

(6) EU RAR, ECB 2007: European Union Risk Assessment Report on cadmium oxide and cadmium metal, Volume 72, European Commission, Joint Research Centre, Institute for Health and Consumer Protection (Euroopa Liidu kaadmiumoksiidi ja kaadmiumimetalli käsitlev riskihindamisaruanne, 72. trükk, Euroopa Komisjon, Teadusuuringute Ühiskeskus, Tervishoiu ja tarbijakaitse instituut).

(7) EFSA 2009: Scientific Opinion of the Panel on Contaminants in the Food Chain on a request from the European Commission on cadmium in food (Toiduahelas olevate saasteainete komisjoni Euroopa Komisjoni taotlusel vastuvõetud teaduslik arvamus toidus sisalduva kaadmiumi kohta). The EFSA Journal (2009) 980, 1–139.